बिलासपुर. छत्तीसगढ़ आयुर्विज्ञान संस्थान (सिम्स) में त्वचा की उस बीमारी पर रिसर्च किया गया, जिससे हर पांचवां व्यक्ति पीड़ित है। सामान्य तौर पर इसे फंगल इंफेक्शन के नाम से जाना जाता है। रिसर्च में पता चला कि अधिकतर मरीजों में सबसे अधिक असरदार फंगस ‘ट्रायकोफायटन रुबम’ है। क्षेत्र के मरीज इसी से सर्वाधिक पीड़ित हैं। त्वचा रोग पर मेडिकल कालेज में यह पहला रिसर्च है। इसे नेशनल जर्नल में प्रकाशित करने के लिए सलेक्ट किया गया है।
अक्सर बारिश व नमी वाले मौसम में फंगस इंफेक्शन आम है। गर्मी में पसीने के कारण भी यह फैलता है। खासकर पुरुषों में ये मामले अधिक सामने आते हैं। हाथ-पैर, कोहनी, पैर के पंजे और जांघ में होने वाले फंगस से काफी परेशानी होती है। यह जानलेवा नहीं है, इस वजह से लोग इसके प्रति सतर्क नहीं रहते।
इससे परेशानी या खुजली होने पर प्राय: लोग डॉक्टर के पास न जाकर खुद ही दवा लेकर इलाज कर लेते हैं। ऐसे कई मरीज रोजाना सिम्स अस्पताल के चर्मरोग विभाग में आते हैं। फंगल इंफेक्शन के बढ़ते मामलों से चिंतित सिम्स के डॉक्टरों ने इस पर गहन अध्ययन व रिसर्च किया। प्राध्यापक एवं माइक्रोबॉयलॉजी एचओडी डॉ. रमणोश मूर्ति और चर्मरोग विभाग के सह प्राध्यापक डॉ. जेपी स्वाइन ने सितंबर 2011 में इस पर रिसर्च शुरू किया था।
इलाज के आने वाले मरीजों की त्वचा के सैम्पल लेकर उनकी गहन जांच की गई। अधिकतर मरीजों में सबसे अधिक असर वाले फंगस ट्रायकोफायटन रुबम पाया गया। जिन लोगों की बीमारियों पर रिसर्च किया गया, वे सभी पुरुष 21 से 30 वर्ष के थे।
८६ मरीजों पर 8 माह तक रिसर्च
सितंबर 2011 से अप्रैल 2012 के बीच इस तरह के कई मरीज आए। डीन डॉ. एसके मोहंती के निर्देश पर डॉ. मूर्ति व डॉ. स्वाइन ने 86 मरीजों पर रिसर्च किया। उनके मर्ज देखे गए, संक्रमित त्वचा के सैम्पल लेकर उनकी लैब में जांच की गई। फंगल इंफेक्शन व डर्मिटोफाइटोसिस का अध्ययन कर रिपोर्ट बनाई गई। इंफेक्शन के उस कारक फंगस की पहचान की गई, जो इस क्षेत्र के मरीजों को अधिक प्रभावित कर रहे हैं। 44.2 फीसदी मरीजों में डायरेक्ट माइक्रोस्कोपी पॉजीटिव रहा, जबकि 37.2 फीसदी में फंगल कल्चर पॉजीटिव पाया गया। यह रिपोर्ट नेशनल मेडिकल जर्नल में प्रकाशित किया जाएगा।
ऐसे फंगस से होता है संक्रमण
ट्रायकोफायटन रुबम सबसे ज्यादा असर वाला फंगस है, जो रिसर्च के दौरान अधिकांश मरीजों में पाया गया। इसके अलावा मेंटेग्रोफाइटस, इपीडर्मोफायटन, फ्लोकोसम व ट्रायकोफायटॉन वेरूकोसम टाइप के फंगस पाए गए।
इन अंगों पर असर
अलग-अलग तरह के फंगस कारकों का क्लीनिकल रूप से पैर (टीनिया पेडिस) व हाथ में (टीनिया मेनम) अधिक असर दिखा। ऐसे अधिकतर मरीज 21 से 30 की उम्र के पाए गए।
फंगस से ऐसे नुकसान
कुछ मामलों में कम असर वाले फंगस से राहत मिल भी जाती है, लेकिन इलाज में लापरवाही से यह मर्ज बढ़ जाता है। फंगस त्वचा में फैलने लगता है। खुजलाने से खून निकल आता है। इससे गैंगरीन का खतरा भी हो सकता है। अगर मरीज डायबिटिक है, तो मामला और भी गंभीर हो सकता है।
ऐसे बचें फंगस से
- धूल-धक्कड़, पसीने व नमी से बचाव
- हाथ-पैर की सफाई में लापरवाही न बरतें
- गीले या नमीयुक्त कपड़े और अंडरगारमेंट न पहनें
- बारिश में ज्यादा भीगें नहीं और न ही गीले रहें
- जरा भी इंफेक्शन होने पर डॉक्टरी सलाह लें
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva